Die posisie van private spesialiste onder die NGV - Solidariteit GildesSolidariteit Gildes Die posisie van private spesialiste onder die NGV - Solidariteit Gildes
Tuis / Gesondheidpraktisyns Artikel / Die posisie van private spesialiste onder die NGV
Die posisie van private spesialiste onder die NGV
Solidariteit se Krisisberaad, 21 Augustus 2018 – Nasionale Gesondheidsversekering
Spreker : Dr. Chris Archer
Dr. Chris Archer beskik oor 'n BSc (Med), MBChB en FCOG, en is 'n gekwalifiseerde verloskundige en ginekoloog in privaat praktyk. Hy is tans voorsitter en 'n direkteur van GMG Ltd, en hy is die HUB van die Suid-Afrikaanse Forum vir Privaat Praktisyns (SAPPF).
Universele gesondheidsdekking ("Universal Health Cover – UHC") soos dit deur die Wêreldgesondheidsorganisasie gedefinieer word, is die progressiewe ontwikkeling van 'n gesondheidstelsel, insluitende die finansieringsmeganismes daarvan, in 'n stelsel wat verseker dat elkeen toegang het tot die nodige gesondheidsdienste van gehalte, en waar elkeen beskerming geniet teen die finansiële swaarkry wat aan toegang tot hierdie gesondheidsdienste gekoppel kan word.
"Die NGV-voorstel is nie in die beste belang van hierdie land nie." – Dr Chris Archer
Volgens dr. Archer is die Nasionale Gesondheidsversekering (NGV) nie die enigste opsie vir universele gesondheidsdekking (UHC) nie. Universele gesondheidsdekking beteken ook nie "gratis by die dienspunt" nie. Hy sê ook dat enige kritiek wat hy teen die NGV mag uitspreek, nie verkeerdelik geïnterpreteer moet word as kritiek teen universele gesondheidsdekking nie.
Dr. Archer sê dat Suid-Afrika reeds taamlik goed vaar, hoewel oneweredig, op die skaal van universele gesondheidsorg. Die Wêreldbank en Wêreldgesondheidsorganisasie het in Desember 2017 'n verslag oor universele gesondheidsorg uitgereik waarin die huidige Suid-Afrikaanse gesondheidsorgstelsel 'n telling van 69% behaal het, vergeleke met die telling van 90% wat deur die Verenigde Koninkryk behaal is.
Hy het voorts oor die belangrikste kwessie ten opsigte van die NGV gepraat.
Wat sal dit kos en wie sal vir die NGV betaal?
Dr. Archer sê dit is duidelik dat die belastingbetaler en die verbruiker sal betaal om die NGV te befonds, en dat die NGV (in 2017 se syfers) 'n tekort van R156 miljard sal ondervind. Hierdie bedrag stem ooreen met wat dit sal kos om vier wêreldbekersokkertoernooie aan te bied en om jaarliks 1,4 miljoen HOP-huise te bou. Om hierdie geld te bekom, sal BTW met 7,5% moet styg of persoonlike inkomstebelasting sal met 33% moet styg (tot R447 miljard), en nie een hiervan sal 'n realistiese opsie wees nie.
Die Ierse voorbeeld
Ierland het in 2011 'n Witskrif oor Nasionale Gesondheidsversekering gepubliseer. Dié Witskrif het nie die mandjie dienste of koste gespesifiseer nie, aangesien dit as 'n politieke truuk in die verkiesingsjaar gebruik is. Ierland se Ekonomiese en Maatskaplike Navorsingsinstituut het in 2015 die koste van die model bereken en dit het getoon dat die NGV nooit bekostigbaar sal wees nie – nie nou nie en ook nie in die toekoms nie. Die hele stelsel is deur die Ierse regering geskrap. Dr. Archer vra tereg wanneer Suid-Afrika die koste van die stelsel sal ondersoek. Sy kommer is dat die privaat sektor onherstelbare skade kan ly voordat die besef sal insink dat die stelsel onbekostigbaar is.
Dr Archer is bekommerd dat die NGV 'n populistiese strategie is om in 2019 stemme te werf. Hy sê dat daar nog geen tegniese analise oor die NGV gedoen is nie en dat die loodsprojekte geensins gehaltesorg tot gevolg gehad het nie. 'n Aantal grondwetlike kwessies sal beslis ook die proses vertraag.
Benewens hierdie kwessies het hy ook genoem dat Suid-Afrika 'n viervoudige siektelas het aangesien die gesondheidstelsel gefragmenteerd is en ondoeltreffendheid en verkwisting in die private en openbare gesondheidstelsels aan die orde van die dag is. Die openbare sektor ervaar uitdagings ten opsigte van bestuur, dienslewering en kapasiteit terwyl die privaat sektor die probleem van stygende koste en uitdagings ten opsigte van kliniese bestuur in die gesig staar. Ons het ook te kampe met dalende per capita-besteding.
"Waar gaan die geld vandaan kom? Dit is die eerste saak wat bespreek moet word en hierdie kwessie kan nie bloot onder die mat ingevee word elke keer wanneer dit genoem word nie!" – Dr Chris Archer
Wat van die spesialiste?
Die meeste spesialiste is onafhanklike kontrakteurs wat alleen in 'n praktyk is. Die bedrag wat hulle vir dienste hef, is op die metode van "bedrag vir diens gelewer" gebaseer. Die meeste spesialiste is ouer as 55 en die meeste van hulle wil nie betaalde werknemers van die hospitaalnetwerke word nie. Hierdie spesialiste verkies om in die stedelike gebiede te praktiseer waar hulle hulself tans bevind.
Dr Archer sluit af deur te sê dat die NGV-voorstelle uit heelwat retoriek maar min besonderhede bestaan en dat dit geensins deur enige navorsing gerugsteun word nie. Die sosio-ekonomiese impakstudie het slegs drie opsies oorweeg:
Handhawing van die status quo
Maar slegs een opsie vir universele gesondheiddekking, naamlik die Nasionale Gesondheidsversekering
Daar is internasionaal slegs drie ander voorbeelde van 'n enkelbetaler-UHC-model, en dit is in Kanada, Estland en Taiwan. Suid-Afrika is die enigste land waar die NGV gaan poog om 'n groep te dek wat reeds dekking geniet, en nie gaan poog om dekking uit te brei na diegene wat tans geen dekking geniet nie.
Bestaan daar lewensvatbare alternatiewe?
Dr Archer sê dat alternatiewe wel bestaan wat eerder oorweeg moet word, byvoorbeeld deur private mediese dienste vry te stel van BTW, en ook belastingaansporings vir dokters wat in plattelandse gebiede praktiseer. Hy sê ook dat mededinging verhoog moet word om openbare dienslewering te verbeter.
Wat sal die rol van mediese fondse wees?
Die NGV-wetsontwerp maak voorsiening vir die dat diensverskaffers kan onttrek, maar die MSA-wetsontwerp verbied onttrekking deur diensverskaffers. Dit beteken dat dit sal afhang van watter wetsontwerp aanvaar en goedgekeur word.
Indien die NGV-wetsontwerp goedgekeur word, sal slegs individue wat 'n mediese fonds kan bekostig en ook die addisionele belasting kan betaal, daarin kan slaag om sonder die NGV klaar te kom. Die getal mense wat 'n private mediese fonds kan bekostig, sal drasties daal.
Tariewe vir spesialisdienste
Die NGV-wetsontwerp bepaal dat tariewe deur die Minister van Gesondheid en die Nasionale Gesondheidsversekeringsfonds vasgestel sal word. Dr. Archer sê dat die SAPPF 'n nie-verpligte tariefriglyn verkies wat op gemiddelde praktykkoste met een of twee standaardafwykings gebaseer is. Dit sal 87% van praktykkoste dek. 13% van die geoorloofde praktykkoste word nie beskerm nie en is aan regulatoriese ondersoek onderworpe! Dit is kommerwekkend, want ons wil nie ons superspesialiste verloor nie!